題南金慎獨齋
作者：周紫芝
朝代：宋

paragraphs: 聖道不可窮，探取隨已欲。
平生所受用，政可一言足。
子思著中庸，暗室戒慎獨。
危微恐懼心，此念旋已熟。
學從西洛來，標榜相品目。
袖手看屋梁，表表如鶴鵠。
誰知胸中塵，往往盈斗斛。
伋也而有知，寧不貽彼忸。
吳侯蚤作吏，未肯事邊幅。
得妙自聖處，了不關世俗。
頗知幽隱中，日月所照燭。
不敢欺秋毫，高情潔冰玉。
願言從君遊，着鞭蹈前躅。